Sabine Heinrich ja Kristiina Poska Eurovisiooni noorte muusikute konkursi "Eurovision Young Musicians 2014" peaproovis, 30. mai 2014.
**Kristiina Poska** (sündinud 12. juulil 1978 Türil) on eesti dirigent.

Haridus
-------

Kristiina Poska lõpetas 1994. aastal Türi Muusikakooli klaveri erialal Anne Laimetsa juhendamisel ning 1998. aastal Georg Otsa nimelise Tallinna Muusikakooli koorijuhtimise erialal Merike Toro käe all. Õpingud jätkusid 1998. aastal Eesti Muusikaakadeemias koorijuhtimise erialal Toomas Kapteni dirigeerimisklassis, mille ta lõpetas aastal 2002. 2004–2009 õppis ta orkestridirigeerimise erialal Hanns Eisleri nimelises Berliini kõrgemas muusikakoolis Christian Ehwaldi klassis. 2009–2011 oli ta Ehwaldi juures täiendõppes (*Konzertexamen*), mille lõpetas kiitusega.

Töö
---

Aastatel 2006–2011 oli ta Berliini Humboldti ülikooli sümfooniaorkestri Capella Academica peadirigent.

Aastatel 2012–2016 töötas Poska Komische Oper Berlini dirigendina. Ta oli selle ooperiteatri ajaloos esimene naisdirigent ning esimene eestlane, kelle ooperiteatri juhtkond kutsus kapellmeistri ehk teise dirigendi ametikohale.

Hooajal 2019/2020 asus Kristiina Poska tööle Šveitsi Baseli teatri peadirigendi-muusikajuhina. Samal hooajal asus ta tööle ka Flandria sümfooniaorkestri peadirigendina Belgias Gentis. 

Alates 2021. aasta sügisest on ta ka Läti Rahvusliku Sümfooniaorkestri külalispeadirigent.

Saavutused
----------

Poska on pälvinud auhinnalisi kohti ja eripreemiaid paljudel rahvusvahelistel dirigentide konkurssidel Ateenas, Londonis, Saksamaal, Taanis ja mujal. 

* 2006 – Eripreemia Dimitris Mitropouluse nimelisel rahvusvahelisel dirigentide konkursil Ateenas
* 2007 – I preemia Remscheid-Solingenis Bergische Symphoniker Orkestriakadeemia V naisdirigentide konkursil Saksamaal
* 2010 – Kolme parema hulgas Donatella Flicki nimelisel dirigeerimiskonkursil Londonis
* 2012 – III preemia ja publikupreemia rahvusvahelisel Nikolai Malko nimelisel noorte dirigentide konkursil Kopenhaagenis
* 2013 – Saksa Muusikanõukogu ja Berliini Kontserdimaja aasta noore dirigendi preemia

Maailma suurima klassikalise muusika sündmuste andmebaasi Bachtrack 2015. aasta statistika põhjal oli Kristiina Poska maailma kõige hõivatum naisdirigent.

Tunnustus
---------

* 2013 – Eesti Kultuurkapitali helikunsti sihtkapitali aastapreemia (särava ja rahvusvahelise tegevuse eest dirigendina ooperite väljatoomisel)

Isiklikku
---------

Kristiina Poska on vasakukäeline.

Viited
------

1. ↑  Biograafia Eesti Muusika Infokeskuses
2. ↑  Kristiina Poska uuel ametipostil. Ajakiri Muusika. 01.11.2017
3. ↑  Jüri Reinvere. Seal, kus lõpevad majad - ja natuke edasi. Hetki Kristiina Poskaga. Ajakiri Muusika. 01.06.2013
4. ↑  Jüri Reinvere. Seal, kus lõpevad majad - ja natuke edasi. Hetki Kristiina Poskaga. Ajakiri Muusika. 01.06.2013
5. ↑  Kristiina Poska uuel ametipostil. Ajakiri Muusika. 01.11.2017
6. ↑  Kristiina Poska uuel ametipostil. Ajakiri Muusika. 01.11.2017
7. ↑  Riina Luik, Eestlanna, kes raputab ooperimaailma, Postimees, 13. august 2013

Välislingid
-----------

* kristiinaposka.com
* Jüri Reinvere, "Seal, kus lõpevad majad - ja natuke edasi. Hetki Kristiina Poskaga", Muusika 6–7, 2013
* "Plekktrumm", ETV saade, 25. aprill 2016
* Performer: Kristiina Poska, bachtrack.com